ఆటలోనూ ప్రత్యేకత చాటుకున్న దాదా…
sourav ganguly
ముంబయి: సౌరవ్‌ గంగూలీ భారత క్రికెట్‌కు జవసత్వాలు తీసుకొచ్చాడు. నిజానికి భారత క్రికెట్‌ గురించి చెప్పుకోవాలంటే 2000 సంవత్సరం వరకు ఒక లెక్క…ఆ తర్వాత నుంచి మరో లెక్క. ఇది అతిశయోక్తి కాదు. అందరూ అంగీకరించాల్సిన వాస్తవం. కెప్టెన్‌గా బెంగాల్‌ టైగర్‌ గంగూలీ రాకతో దేశంలో క్రికెట్‌ కీర్తి పతాకస్థాయికి చేరింది. 1983 ప్రపంచకప్‌ తర్వాత మన జట్టుకి ఆస్థాయి గుర్తింపు రాలేదని చెప్పాలి. ఎప్పుడైతే సారథ్య బాధ్యతలు గంగూలీకి అప్పగించారో అప్పటినుంచి టీమిండియా స్వరూపం మారిపోయింది. దూకుడు పెరిగింది. ఓవైపు విజయాల శాతం పెంచుకుంటూనే జట్టులో పోరాడేతత్వాన్ని దాదా నూరిపోశాడు. ఒక కెప్టెన్‌గా యువతరాన్ని అప్పటివరకు ఆయనలా ప్రోత్సహించిన దాఖలాలు లేవు. జాతీయ జట్టుకు ప్రతిభకలిగిన దేశవాళీ క్రికెటర్టు ఎంపికయ్యేలా చొరవ చూపేవాడు. యువరాజ్‌, కైఫ్‌, రైనా, దినేశ్‌ మోంగియా, హర్భజన్‌, ఇర్ఫాన్‌ పఠాన్‌, జహీర్‌ ఖాన్‌, ధోని..ఇలా ఎంతోమంది ఆ విధంగా టీమిండియాలోకి వచ్చినవారే. అలా మెరికల్లాంటి సైన్యాన్ని సిద్ధం చేసుకున్నాడు. మైదానంలో ఉన్నంతసేపూ విజయం కోసం పరితపించేవాడు. ఈ క్రమంలో ఎన్నో మంచి విజయాలను భారత్‌ తన ఖాతాలో వేసుకుంది. ముఖ్యంగా 2003 ప్రపంచకప్‌ జట్టును సన్నద్ధం చేయడంలో కెప్టెన్‌గా గంగూలీ కీలకపాత్ర పోషించాడు. సహచరులు తమ లోటుపాట్లను దిద్దుకునేలా రెండేళ్లముందునుంచే ప్రోత్సాహం అందించేశాడు.
తాజా జాతీయ వార్తల కోసం క్లిక్‌ చేయండి.. https://www.vaartha.com/news/national/